**Čl. 1**

**ÚVODNÉ USTANOVENIA**

Mesto Poltár v zmysle § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov a podľa § 6 ods. 12 písm. c) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, vydáva toto **Všeobecne záväzné nariadenie mesta Poltár č. 1/2019 o určení výšky finančných prostriedkov na mzdy a prevádzku na žiaka základnej umeleckej školy, dieťa materskej školy a žiaka školského zariadenia, zriadených na území mesta Poltár (ďalej len VZN).**

**§ 1**

**Základné ustanovenia**

**Účelom tohto VZN je určiť:**

1. podrobnosti financovania:

**- základných umeleckých škôl**

**- materských škôl**

**- centra špeciálno-pedagogického poradenstva**

**- centier voľného času**

**- školských klubov detí**

**- zariadení školského stravovania**

zriadených na území mesta Poltár, ktoré sú na základe rozhodnutia Ministerstva školstva, vedy, výskumu a športu SR zaradené v sieti škôl a školských zariadení Slovenskej republiky, majú zriaďovaciu listinu vydanú zriaďovateľom po zaradení do siete škôl a školských zariadení SR a navštevujú ich deti, žiaci a poslucháči **do dovŕšenia 15 rokov veku**

2. podmienky poskytnutia a spôsob vyúčtovania finančných prostriedkov na mzdy a prevádzku na výkonové ukazovatele

**Výkonové ukazovatele sú počty:**

- detí materskej školy

- žiakov základnej umeleckej školy

- detí centra špeciálno-pedagogického poradenstva

- žiakov základnej školy v školskom klube detí

- detí centra voľného času

- potenciálnych stravníkov - žiakov základnej školy v zariadení školského stravovania

1. výšku a spôsob poskytovania finančných prostriedkov určených na mzdy a prevádzku na výkonové ukazovatele
2. spôsob podávania žiadosti a lehotu na predloženie údajov potrebných k financovaniu škôl a školských zariadení
3. deň v mesiaci, do ktorého sa poskytnú finančné prostriedky školám a školským zariadeniam v zriaďovateľskej pôsobnosti Mesta Poltár a zriaďovateľom súkromných školských zariadení
4. účel použitia poskytnutých finančných prostriedkov a podmienky vyúčtovania finančných prostriedkov poskytnutých zriaďovateľom súkromných školských zariadení
5. vykonanie kontroly použitia finančných prostriedkov na mzdy a prevádzku na výkonové ukazovatele

**§ 2**

**Podrobnosti financovania, podmienky, výška a spôsob poskytnutia**

**finančných prostriedkov na výkonové ukazovatele**

**A. Pre školy a školské zariadenia v zriaďovateľskej pôsobnosti mesta Poltár**

1. Mesto Poltár poskytuje finančné prostriedky na mzdy a prevádzku vo svojich školách a školských zariadeniach na nasledovné výkonové ukazovatele:

1. žiakov základnej umeleckej školy v príslušnom kalendárnom roku podľa počtu žiakov v individuálnej a skupinovej forme vzdelávania od 5 rokov veku do dovŕšenia 25 rokov veku podľa stavu k 15. septembru predchádzajúceho kalendárneho roka, ktorý škola vykázala v štatistickom výkaze Škol (MŠVVŠ) SR 40-01 a Škol (MŠVVŠ) SR 24-01
2. deti materskej školy, podľa počtu detí prijatých do materskej školy podľa stavu k 15. septembru predchádzajúceho kalendárneho roka ktorý škola vykázala v štatistickom výkaze Škol (MŠVVŠ) SR 40-01a Škol(MŠVVŠ)SR1-01
3. žiakov základnej školy v školskom klube detí z nultého až 5. ročníka základnej školy, podľa stavu k 15. septembru predchádzajúceho kalendárneho roka, ktorý škola vykázala v štatistickom výkaze Škol (MŠVVŠ) SR 40-01, Škol (MŠVVŠ) SR 3-01 a v protokole Eduzberu výhradne v dennej forme vzdelávania
4. potenciálnych stravníkov - všetkých žiakov základnej školy podľa stavu k 15. septembru predchádzajúceho kalendárneho roka, ktorý škola vykázala v štatistickom výkaze Škol (MŠVVŠ) SR 40-01 a Škol (MŠVVŠ) SR 3-01 a v protokole Eduzberu výhradne v dennej forme vzdelávania
5. detí centra voľného času podľa počtu žiakov s trvalým pobytom na území mesta Poltár prijatých do jedného centra voľného času k 15. septembru predchádzajúceho kalendárneho roka, ktorý CVČ vykázalo v štatistickom výkaze Škol (MŠVVŠ) SR 15-01
6. Ročná výška finančných prostriedkov poskytnutá pre školy a školské zariadenia sa určí ako súčin počtu žiakov a detí (výkonových ukazovateľov) vymedzených v § 1 ods. 1 tohto VZN a výšky finančných prostriedkov určenej na jeden výkonový ukazovateľ uvedený v prílohe č. 1 VZN.
7. Finančné prostriedky pre školu a školské zariadenie budú poskytované vždy do 25. dňa príslušného kalendárneho mesiaca na účet školy, školského zariadenia.
8. Zmenu výšky finančných prostriedkov pre školy a školské zariadenia v priebehu kalendárneho roka schvaľuje Mestské zastupiteľstvo v Poltári formou všeobecne záväzného nariadenia.
9. Školy a školské zariadenia v zriaďovateľskej pôsobnosti mesta Poltár doručia na príslušný organizačný útvar MsÚ (spoločný školský úrad) elektronickou poštou v tabuľkovom kalkulátore Excel - zoznam žiakov, detí, v termíne najneskôr **do 25. septembra** kalendárneho roka, ktorý predchádza kalendárnemu roku, na ktorý sa majú finančné prostriedky poskytnúť.
10. Školy a školské zariadenia v zriaďovateľskej pôsobnosti mesta Poltár zašlú zriaďovateľovi písomné čestné vyhlásenie zákonného zástupcu dieťaťa, žiaka na započítanie detí, žiakov do zberu údajov na poskytnutie finančných prostriedkov; čestné vyhlásenie nesmie byť podpísané zákonným zástupcom po dátume **15. september** bežného roka, v ktorom sa žiadosť o dotáciu podáva; dátum na čestnom vyhlásení nesmie byť predtlačený riaditeľom školy alebo školského zariadenia; v prípade, že dieťa, žiak a poslucháč navštevuje viaceré školy alebo školské zariadenia, zákonný zástupca je oprávnený odovzdať písomné čestné vyhlásenie len pre jednu školu alebo školské zariadenie rovnakého druhu.

**B. Pre zriaďovateľov, ktorými je iná právnická osoba alebo fyzická osoba**

1. Zriaďovateľom súkromných školských zariadení poskytuje mesto Poltár finančné prostriedky formou dotácie pre školské zariadenia. Mesto Poltár poskytuje dotáciu na príslušný kalendárny rok, jej výška je uvedená v prílohe č. 1 tohto VZN.
2. Mesto Poltár poskytne zriaďovateľom súkromných školských zariadení dotáciu na mzdy a prevádzku na nasledovné výkonové ukazovatele:
3. deti centra špeciálno-pedagogického poradenstva podľa počtu klientov v centre špeciálno-pedagogického poradenstva, ktorým boli poskytnuté služby v predchádzajúcom školskom roku, podľa stavu k 15. septembru predchádzajúceho kalendárneho roka ktoré centrum vykázalo v štatistickom výkaze Škol (MŠVVŠ) SR 40-01 a Škol (MŠVVŠ) SR 5-01
4. Prijímateľom dotácie pre školské zariadenia definované v § 1 ods. 1 tohto VZN je zriaďovateľ školského zariadenia, ktorý o dotáciu požiada a splní podmienky stanovené týmto VZN.
5. Ročná výška dotácie poskytnutá pre súkromné školské zariadenia sa určí ako súčin počtu detí (výkonových ukazovateľov) vymedzených v § 2 časť B, ods. 2 VZN a výšky finančných prostriedkov na jeden výkonový ukazovateľ určený v prílohe č. 1 VZN.
6. Dotácia pre súkromné školské zariadenie bude poskytovaná prijímateľovi dotácie vo výške 1/12 schválenej dotácie vždy do 25. dňa príslušného kalendárneho mesiaca na účet zriaďovateľa.
7. Zmenu výšky dotácie pre súkromné školské zariadenia v priebehu kalendárneho roka schvaľuje Mestské zastupiteľstvo v Poltári formou všeobecne záväzného nariadenia.
8. Dotácia na jeden výkonový ukazovateľ v súkromných školských zariadeniach zriadených na území mesta Poltár, sa poskytuje vo výške 88 *% zo* sumy určenej na mzdy a prevádzku na dieťa, žiaka školského zariadenia v zriaďovateľskej pôsobnosti mesta Poltár, pokiaľ toto VZN ďalej neustanovuje inak.
9. Mesto Poltár oznámi zriaďovateľom súkromných školských zariadení výšku dotácie na kalendárny rok najneskôr do **31. marca** príslušného roka.

**§ 3**

**Spôsob podávania a náležitosti žiadosti o poskytnutie dotácie**

1. Mesto Poltár poskytne zriaďovateľovi súkromného školského zariadenia dotáciu na príslušný kalendárny rok na základe písomnej a úplnej žiadosti o poskytnutie dotácie a po splnení všetkých podmienok stanovených týmto VZN.
2. Zriaďovateľ súkromného školského zariadenia podá písomnú žiadosť o dotáciu na príslušný organizačný útvar – spoločný školský úrad, v termíne **do 25. septembra** kalendárneho roka, ktorý predchádza kalendárnemu roku, na ktorý sa má dotácia poskytnúť.
3. Povinnou súčasťou písomnej žiadosti podľa odseku 2. sú:
4. údaje o počtoch žiakov, detí na pridelenie dotácie na príslušný kalendárny rok - preukazujú sa predložením príslušných štatistických výkazov uvedených v § 2 časť B, bod 2. písm. a) v uvedených prípadoch aj v protokole Eduzberu a príslušným zoznamom žiakov, detí
5. čestné vyhlásenie zriaďovateľa školského zariadenia, že všetky údaje uvedené v žiadosti a v povinných prílohách sú pravdivé, úplné a správne
6. písomné čestné vyhlásenie zákonného zástupcu dieťaťa, žiaka na započítanie detí, žiakov a poslucháčov do zberu údajov pre príslušného zriaďovateľa predloží prijímateľ dotácie; čestné vyhlásenie nesmie byť podpísané zákonným zástupcom po dátume **15. september** bežného roka, v ktorom sa žiadosť o dotáciu podáva; dátum na čestnom vyhlásení nesmie byť predtlačený zriaďovateľom školského zariadenia a v prípade, že dieťa, žiak navštevuje viaceré školské zariadenia, zákonný zástupca je oprávnený odovzdať písomné čestné vyhlásenie len pre jednu školu alebo školské zariadenie rovnakého druhu
7. zoznam žiakov a detí zaslať 1x vytlačený v abecednom usporiadaní potvrdený zriaďovateľom ako súčasť žiadosti o dotáciu, 1x zaslať elektronickou poštou v tabuľkovom kalkulátore Excel v abecednom usporiadaní na príslušný organizačný útvar MsÚ (spoločný školský úrad)
8. Za pravdivé, správne a úplné údaje uvedené v žiadosti a v príslušných prílohách tohto VZN zodpovedá štatutárny zástupca žiadateľa o dotáciu.
9. Písomná žiadosť, ktorá bude obsahovať nesprávne, nepravdivé alebo neúplne údaje, alebo nebude obsahovať povinné prílohy bude považovaná za neplatnú. Uvedenie nesprávnych, nepravdivých alebo neúplných údajov v žiadosti o dotáciu a v prílohách v zmysle tohto VZN sa bude považovať za porušenie podmienok, za ktorých je dotácia poskytovaná. Údaje poskytnuté žiadateľom o dotáciu bude poskytovateľ dotácie kontrolovať, porovnávať s údajmi z matriky, so štatistickými výkazmi a čestnými vyhláseniami. Dieťa, u ktorého budú v žiadosti o dotáciu uvedené nesprávne, neúplné a/alebo nepravdivé údaje bude zo zoznamu prijímateľa dotácie vyradený.

6. Písomnú žiadosť spolu s jej povinnými prílohami v zmysle tohto VZN je potrebné doručiť na príslušný organizačný útvar:

**Mesto Poltár**

**Spoločný školský úrad**

**Železničná 489/1**

**987 01 Poltár**

7. Žiadateľom, ktorí splnili všetky podmienky stanovené týmto VZN, bude dotácia na mzdy a prevádzku poskytnutá v súlade so schváleným rozpočtom mesta od januára nasledujúceho kalendárneho roka.

8. Zriaďovateľovi súkromného školského zariadenia, ktorý v termíne stanovenom týmto VZN nepodá žiadosť o poskytnutie dotácie so všetkými náležitosťami stanovenými týmto VZN, nebude dotácia poskytnutá.

9. Zriaďovateľ súkromného školského zariadenia, ktorý požiada mesto Poltár o poskytnutie dotácie po prvýkrát, je povinný okrem údajov uvedených v § 3 ods. 3 tohto VZN doložiť:

* kópiu rozhodnutia o zaradení školského zariadenia alebo ich elokovaného pracoviska do siete škôl a školských zariadení vydanú Ministerstvom školstva, vedy, výskumu a športu Slovenskej republiky
* kópiu zriaďovacej listiny o zriadení školského zariadenia vydanú zriaďovateľom, kópiu potvrdenia o pridelení IČO vydanú Štatistickým úradom pre právnickú osobu, resp. rodné číslo fyzickej osoby (štatutárneho zástupcu) s jeho písomným súhlasom so spracovaním osobných údajov v zmysle zákona č. 18/2018 Z .z. o ochrane osobných údajov za zriaďovateľa, aj za školské zariadenie
* rozhodnutie RÚVZ o zabezpečení priestorov na výkon jeho činnosti
* kópiu zmluvy o zriadení bankového účtu zriaďovateľa školského zariadenia
* kópie dokladov preukazujúce status právnickej osoby (napr. štatút, stanovy)
* kontaktnú osobu, ktorá je oprávnená konať v mene zriaďovateľa a uvedenie jej kontaktných údajov (meno, číslo telefónu, e-mail a pod.)

10. Zriaďovateľovi súkromného školského zariadenia, ktorý požiadal o dotáciu po prvýkrát a splnil všetky podmienky stanovené týmto VZN, poskytne mesto Poltár dotáciu od januára nasledujúceho kalendárneho roka.

**§ 4**

**Účel použitia poskytnutej dotácie**

1. Prijímateľ dotácie je oprávnený poskytnutú dotáciu použiť výhradne na mzdy zamestnancov, s ktorými má uzatvorený pracovný pomer alebo obdobný pracovnoprávny vzťah a výhradne na prevádzku školského zariadenia, ktorého je zriaďovateľom a ktorému bola za podmienok stanovených týmto VZN dotácia poskytnutá. Prijímateľ dotácie je oprávnený poskytnutú dotáciu použiť do

**31. decembra** príslušného kalendárneho roka.

1. Dotácia na školské stravovanie v základných školách sa poskytne prijímateľovi, ktorý má zariadenie školského stravovania zaradené v sieti škôl a školských zariadení SR.
2. Prijímateľ dotácie je povinný:
3. zachovávať hospodárnosť, efektívnosť, účelnosť a účinnosť použitia poskytnutej dotácie a to v súlade s § 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov
4. v priebehu roka písomne oznámiť poskytovateľovi dotácie všetky zmeny v údajoch rozhodujúcich pre poskytovanie dotácie v zmysle tohto VZN, a to bezodkladne po tom, ako k takejto zmene došlo
5. zabezpečiť vedenie účtovnej evidencie o poskytnutej dotácii, v súlade so zákonom č.431/2002 Z. z. o účtovníctve v znení neskorších predpisov
6. nevyčerpanú časť dotácie poskytnutej na príslušný kalendárny rok vrátiť späť poskytovateľovi dotácie na číslo účtu **IBAN: SK17 5200 0000 0000 0822 6223** do **31. decembra** kalendárneho roka a zároveň je povinný poslať o úhrade avízo na adresu:

**Mesto Poltár**

**Spoločný školský úrad**

**Železničná 489/1**

**987 01 Poltár**

**§ 5**

**Vyúčtovanie poskytnutých finančných prostriedkov a poskytnutej dotácie**

1. Školy a školské zariadenia v zriaďovateľskej pôsobnosti mesta Poltár, ktorým boli poskytnuté finančné prostriedky podľa tohto VZN, sú povinné ich vyúčtovať v termínoch a spôsobom určeným zriaďovateľom.

2. Zriaďovateľ súkromného školského zariadenia, ktorému bola poskytnutá dotácia v zmysle toho VZN, je povinný zabezpečiť vedenie účtovníctva analyticky v členení podľa škôl a školských zariadení v jeho zriaďovateľskej pôsobnosti, ktoré sú dotované v zmysle tohto VZN.

3. Zriaďovateľ súkromného školského zariadenia, ktorému bola poskytnutá dotácia podľa § 3 a § 4 tohto VZN, je povinný doručiť poskytovateľovi dotácie vyúčtovanie poskytnutej dotácie **štvrťročne** nasledovným spôsobom:

a) vyúčtovanie za 1. štvrťrok kalendárneho roka , v lehote do 15 kalendárnych dní po jeho ukončení

b) vyúčtovanie za posledný štvrťrok kalendárneho roka v termíne **do 31. januára** nasledujúceho kalendárneho roka

4. Vyúčtovanie poskytnutej dotácie v zmysle odseku 3. písm. b) musí obsahovať nasledovné  
prílohy a informácie:

a) záverečné vyúčtovanie poskytnutej dotácie za predchádzajúci kalendárny rok

b) fotokópie faktúr, zmlúv, fotokópie dokladov z registračnej pokladnice, bankových výpisov, príjmových a výdavkových pokladničných dokladov, ktorými sa preukazuje úhrada zúčtovávaných výdavkov

c) rekapituláciu mzdových zložiek, štatistický výkaz 1-04 o práci v školstve

d) písomnú informáciu o výške celkových nákladov a výnosov subjektu za predchádzajúci kalendárny rok

5. Zriaďovateľ súkromného školského zariadenia, ktorému bola poskytnutá dotácia je povinný zabezpečiť každý originál účtovného dokladu slovným spojením **„hradené** z **dotácie mesta Poltár“.** V prípade, že sa jedná len o čiastočné financovanie z dotácie mesta Poltár, je povinný vyznačiť na daňovom doklade aj presnú čiastku, ktorá bola financovaná z dotácie a následne z neho vyhotoviť kópiu.

Vyúčtovanie poskytnutých finančných prostriedkov a poskytnutej dotácie je prijímateľ dotácie povinný doručiť na príslušný organizačný útvar:

**Mesto Poltár**

**Spoločný školský úrad**

**Železničná 489/1**

**987 01 Poltár**

a taktiež v elektronickej podobe na adresu [mesto@poltar.sk](mailto:mesto@poltar.sk)

**§ 6**

**Kontrola použitia finančných prostriedkov a dotácie**

1. Poskytovateľ finančných prostriedkov a dotácie je oprávnený vykonávať finančnú kontrolu hospodárenia s poskytnutými finančnými prostriedkami a dotáciou v zmysle § 6 ods. 22 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a podľa zákona č 357/2015 Z.z. o finančnej kontrole a audite a o zmene a doplnení niektorých zákonov v znení neskorších predpisov.

2. Prijímateľ dotácie je povinný umožniť oprávneným orgánom poskytovateľa dotácie vstup do objektov a predložiť všetky doklady preukazujúce použitie prijatej dotácie.

3. V prípade porušenia finančnej disciplíny podľa § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, je príjemca dotácie povinný vrátiť poskytovateľovi dotáciu vo výške porušenia finančnej disciplíny. Spôsob a lehotu vrátenia finančných prostriedkov určí poskytovateľ dotácie prijímateľovi dotácie písomne.

4. Mesto Poltár ako poskytovateľ dotácie si vyhradzuje právo dočasne pozastaviť poskytovanie dotácie prijímateľovi dotácie v prípade:

a) začatia súdneho konania alebo exekučného konania týkajúceho sa majetku prijímateľa dotácie, a to až do právoplatného skončenia takého konania

b) začatia trestného konania voči prijímateľovi dotácie pre podozrenie zo spáchania subvenčného podvodu, a to až do právoplatného skončenia konania

c) vzniku podozrenia z porušenia finančnej disciplíny prijímateľom dotácie, a to až do právoplatného skončenia finančnej kontroly

d) vzniku pohľadávky podľa ods. 3. z titulu zisteného porušenia finančnej disciplíny prijímateľom dotácie, a to až do doby uhradenia tejto pohľadávky poskytovateľovi dotácie

5. Mesto Poltár ako poskytovateľ dotácie si vyhradzuje právo dočasne znížiť výšku  
poskytnutej dotácie o 50 % v prípade:

a) vzniku podozrenia, že prijímateľ dotácie v písomnej žiadosti podľa § 3 tohto VZN poskytol poskytovateľovi dotácie nesprávne, neúplné alebo nepravdivé informácie, a to až do doby hodnoverného preukázania pravdivosti sporných údajov

b) ak prijímateľ dotácie poruší svoju povinnosť podľa § 4 ods. 3 písm. b) tohto VZN a to až do doby splnenia tejto povinnosti

6. Mesto Poltár ako poskytovateľ dotácie si vyhradzuje právo zastaviť poskytovanie  
dotácie v prípade, ak:

a) bol prijímateľovi dotácie právoplatne uložený trest zákazu prijímania dotácie alebo  
subvencie, a to dňom nadobudnutia právoplatnosti takého rozhodnutia

b) bol prijímateľ dotácie vyradený zo siete škôl a školských zariadení Slovenskej  
republiky, a to dňom nadobudnutia právoplatnosti rozhodnutia o vyradení prijímateľa  
dotácie zo siete škôl a školských zariadení Slovenskej republiky

7. Prijímateľ dotácie je povinný vrátiť na základe písomnej výzvy poskytovateľa dotácie poskytnutú dotáciu v celom rozsahu v prípade, ak najneskôr v lehote **do 31. marca** nasledujúceho kalendárneho roka nedoručí poskytovateľovi dotácie vyúčtovanie dotácie poskytnutej v predchádzajúcom kalendárnom roku v rozsahu podľa § 5 ods. 3. písm. b).

8. Mesto Poltár ako poskytovateľ dotácie si vyhradzuje právo v priebehu kalendárneho roka upraviť výšku poskytovanej dotácie na mzdy a prevádzku u prijímateľa dotácie, u ktorého bolo zistené zníženie počtu detí, žiakov oproti pôvodnému počtu vykázanému **k 15. septembru** predchádzajúceho kalendárneho roka.

9. O úprave, znížení, pozastavení alebo zastavení dotácie bude poskytovateľ dotácie prijímateľa dotácie bezodkladne písomne informovať.

10. Pri porušení pravidiel a podmienok stanovených týmto VZN, na základe ktorých boli verejné prostriedky pridelené, prijímateľ dotácie je povinný vrátiť výšku neoprávnene prijatej dotácie.

**§ 7**

**Osobitné ustanovenia**

1. V prípade, ak prijímateľ dotácie súkromného školského zariadenia v priebehu príslušného kalendárneho roka ukončí činnosť, na ktorú sa poskytovanie dotácie v zmysle tohto VZN vzťahuje alebo na základe právoplatného rozhodnutia bude vyradený zo siete škôl a školských zariadení Slovenskej republiky, je povinný o tejto skutočnosti bezodkladne písomne informovať poskytovateľa dotácie.
2. V prípade, že nastane niektorá z právnych skutočností, ktoré predpokladá ods. 1., prijímateľ dotácie je povinný v lehote najneskôr do 30 dní od nadobudnutia právoplatnosti rozhodnutia o vyradení príjemcu dotácie zo siete škôl a školských zariadení Slovenskej republiky doručiť poskytovateľovi dotácie konečné vyúčtovanie poskytnutej dotácie vrátane povinných príloh podľa § 5 a v tej istej lehote nevyčerpanú časť dotácie vrátiť na účet poskytovateľa dotácie a avízo o úhrade je povinný doručiť na:

**Mesto Poltár**

**Spoločný školský úrad**

**Železničná 489/1**

**987 01 Poltár**

**§ 8**

**Záverečné ustanovenia**

Ruší sa Všeobecne záväzné nariadenie Mesta Poltár č. 1/2015 o určení výšky dotácie na mzdy a prevádzku škôl a školských zariadení na území mesta Poltár na rok 2015 schválené uznesením Mestského zastupiteľstva v Poltári č. 3/2015 zo dňa 24.2.2015 a Dodatok č. 5 k VZN č. 1/2015, účinný od 5.10.2018.  

Mgr. Martina Brisudová

primátorka mesta Poltár

***Príloha č. 1***

**Ročná výška finančných prostriedkov a dotácií poskytovaných na mzdy a prevádzku na jeden výkonový ukazovateľ na rok 2019 uvedená v EUR**

|  |  |  |
| --- | --- | --- |
| **Výkonový ukazovateľ** | Školy a školské zariadenia v zriad'ovateľskej pôsobnosti mesta Poltár | Súkromné  školské  zariadenia  zriadené na území  mesta Poltár |
| Dieťa MŠ Kanadská 19, Poltár | **2 561,-** | **X** |
| Dieťa MŠ Sklárska 34, Poltár | **2 561,-** | **X** |
| Žiak základnej umeleckej školy v individuálnej forme vzdelávania | **1 255,-** | **X** |
| Žiak základnej umeleckej školy v skupinovej forme vzdelávania | **434,-** | **X** |
| Žiak Základnej školy Slobody 2, Poltár v školskom klube detí | **562,-** | **X** |
| Žiak Základnej školy Školská 3, Poltár v školskom klube detí | **472,-** | **X** |
| Dieťa centra voľného času detí, Slobody 2 Poltár | **189,-** | **X** |
| Potenciálny stravník - žiak základnej školy v zariadení školského stravovania | **169,-** | **X** |
| Dieťa súkromného centra špeciálno-pedagogického poradenstva | **x** | **158,-** |